Suomalainen startup-yritys Norsepower on kehittänyt roottoripurjettaan viisi vuotta. Nyt ajatus tuulivoimaa hyödyntävästä roottorista alkaa vakuuttaa isompiakin tekijöitä.

Mikä Flettnerin-roottori? Sähkömoottorilla pyörivä roottori tekee toiselle puolelleen ali- ja toiselle ylipaineen. Se saa aikaa työntövoiman

Perinteiseen purjeeseen verrattuna pinta-alaansa nähden parempi hyötysuhde

Käytössä 1920-luvulla, mutta aika ei ollut vielä valmis ja öljy halpaa

Öljy-yhtiö Shellin tukemana maailman suurin varustamo Maersk alkaa kokeilla sitä omassa öljytankkerissaan.

Norsepowerin toimitusjohtaja Tuomas Riski ei peittele intoaan.

– Tämä on todellinen läpimurto, hän hehkuttaa.

Norsepowerin yksi, nyt suunniteltua pienempi, kokeiluversio on jo käytössä Bore-varustamon rahtilaivassa.

Vanha idea taas siivilleen

Roottoripurjeen idea on kehitetty noin sata vuotta sitten. Halpa öljy ja diesel-moottorien kehitys jättivät kuitenkin niin sanotun Flettner-roottorin unholaan.

Nyt ajat ovat toiset. Öljy kallistuu ja päästörajat kiristyvät, mutta myös roottorien rakentamisessa on edistytty.

Kevyet komposiittimateriaalit ja hienostunut automaatio-ohjaus antavat mahdollisuudet tehdä roottoreista entistä suurempia ja tehokkaampia. Maerskin tankkeriin tuleva roottori on 30 metriä korkea ja halkaisijaltaan viisi metriä. Riskin mukaan se alkaa olla suurin mahdollinen koko muun muassa siltojen alittamisen takia.

Tämä on varteenotettava hanke Martti Larmi, professori

Nyt käytössä olevan roottorin korkeus on kahdeksantoista metriä. Ensi vuonna myös Viking Linen Grace-risteilijään asennetaan Norsepowerin mekaaninen purje, jonka korkeus on 24 metriä.

Roottorin yksinkertainen perusidea voisi olla helppoa kopioida, mutta Norsepower luottaa etumatkaansa.

– On muitakin toimijoita, jotka kehittävät vastaavaa, mutta ne ovat vuosia meitä jäljessä, Riski sanoo.

Hänen mukaansa idean saaminen käytännössä toimimaan ei ole helppoa.

Suuri säästölupaus

Riski lupaa roottorin leikkaavan laivan polttoainelaskusta 7–10 prosenttia. Se tarkoittaa tyypillisellä tankkerilla 300 000 euron säästöä vuodessa. Samalla poltetaan miljoona kiloa vähemmän rahtilaivojen käyttämää raskasta polttoainetta.

Aalto-yliopiston polttomoottoritekniikan professorin Martti Larmin mukaan jo vähempikin säästö herättäisi varustamoiden kiinnostuksen.

– Tämä on varteenotettava hanke. Lupaukset säästöistä ovat suuria. Jos niistä osakin toteutuu, se on jo merkittävää ja taloudellisesti iso asia, hän arvioi.

Norsepowerin roottori asennetaan Maerskin tankkeriin ensi vuoden alussa.

Maailman suurimman varustamon lähteminen mukaan kokeiluun antaa suomalaisyhtiölle parasta mahdollista huomiota.

Polttoaine on rahtialuksen suurin kuluerä, joten tuloksia kokeilusta seurataan suurella mielenkiinnolla monessa varustamossa.